Dopravná nehoda v okrese Dunajská Streda
ATE |MM| K dopravnej nehode, ktorá sa stala dnes ráno na ceste medzi obcami Vrakúň a Mad (okres Dunajská Streda), bola privolaná posádka leteckých záchranárov z Bratislavy. Po náraze osobného auta do stromu potrebovala pomoc leteckých záchranárov 22-ročná vodička. Privolaní príslušníci polície zabezpečili miesto pre pristátie záchranárskeho vrtuľníka vedľa miesta nehody, kde už zasahovali aj ostatné záchranárske zložky. Zranenú a zakliesnenú ženu museli privolaní hasiči z auta najskôr vyslobodiť. Mladá žena bola po celý čas pri vedomí, utrpela však poranenia viacerých častí tela. Lekár leteckých záchranárov si ju prevzal do svojej starostlivosti a po preložení na palubu bola v stabilizovanom stave letecky prevezená na urgentný príjem Univerzitnej nemocnice Bratislava – Kramáre.